Buine Zornade Furlane dai Dirits a dutis e a ducj!
Vuê, ai 27 di Fevrâr, al cole l’inovâl de Joibe Grasse dal 1511, il riviel popolâr plui impurtant di dute la storie dal Friûl e il prin de Europe dal Cinccent, che al sclopà a Udin e si slargjâ inte plui part de Patrie.
A tacâ dal 2004, stant che il riviel dal 1511 al jere stât fat cuintri de prepotence dai nobii e pe difese dai “dirits antîc” des comunitâts rurâls, lis associazions e chês altris entitâts des comunitâts furlane, slovene e todescje dal Friûl, che si dan dongje tal Comitât/Odbor/Komitaat/Comitato 482 a àn sielzude cheste date tant che Zornade Furlane dai Dirits.
Cun chest ategjament, che al cjale ae storie e soredut ae atualitât, ancje chest an la ricorence e ven memoreade di Radio Onde Furlane cuntune programazion speciâl che e larà indenant par dute la zornade, cemût che si pues lei achì: ZFD2015luncITAok.
Tra i apontaments principâi, dongje dal aprofondiment classic su la situazion dai dirits linguistics e nazionâi des comunitâts furlane, slovene e todescje dal Friûl e dai spazis musicâi specifics, a meretin segnalâts, a misdì, la pontade speciâl di Dret e Ledrôs sul teme Comunitâts locâls tra gnovis formis associativis e rinassince identitarie, là che Mauro Missana al dialogarà cun Giorgio Cavallo e cui sindics di Merêt di Tombe e di Cjarlins, Massimo Moretuzzo e Diego Navarria, daûr de gnove esperience dal Laboratori di Autonomie, e a sîs sore sere la interviste cul assessôr pe agricolture dal Comun di Muçane, Denis Nardon, che al fevelarà di dirits, ûs civics e tieris coletivis, tra storie e atualitât.
La Zornade Furlane dai Dirits dal 2015 e siere ancje lis celebrazions dai 35 agns di ativitât di Onde Furlane. Cussì, dentri de programazion di vuê, a vignaran presentâts il gnûf sît internet e la App che e permetarà di scoltâ «la radio libare dai furlans» di ogni bande dal mont cui smartphones e cui I-phones.
Une iniziative di gale pal dirit ae lenghe, pal dirit ae informazion e pal dirit…ae radio, ancje pai furlans che a son pal mont.
Se Bob Marley & the Wailers nus al permetin…, nus ven voie di cjantâ «Get APP, stand APP, stand APP for your RIGHTS».
fur_Latn fur_Latn fur_Latn fur_Latn fur_Latn fur_Latn fur_Latn zho_Hans